Tog'li Qorabog' armanlari yangi voqelikka moslashmoqda
Tog’ bag’rida joylashgan qishloqlar va atrofdagi hududlar portlamay qolgan bombalardan tozalanmoqda. Yangi chegarani rossiyalik tinchlikparvar kuchlar nazorat etmoqda.
Armaniston va Ozarbayjon o’rtasida Tog’li Qorabog’ uchun eng so’nggi urush ketidan hududning arman aholisi yangi voqelikka moslashishga urinmoqda. Ozarbayjonga topshirilgan rayonlardan chiqishdan oldin ular o’z uylariga o’t qo’ygan. Ba’zilari so’ng Armaniston poytaxti Yerevanga yo’l olgan. Rossiya vositachiligida sulh imzolanishi ketidan Tog’li Qorabog’ning armanlar qo’lida qolgan hududlarga qaytgan aholi qishloqlarini qayta qurmoqda. “Armanistondan kelib, uylarni qayta qurishga yordam beryapman. Har kuni ko’plab odamlar yordamga kelyapti”, - deydi Garik ismli ko’ngilli quruvchi. Tog’ bag’rida joylashgan qishloqlar va atrofdagi hududlar portlamay qolgan bombalardan tozalanmoqda. Mojaro natijasida vujudga kelgan yangi chegarani va sulh shartlari ijrosini rossiyalik tinchlikparvar kuchlar nazorat etmoqda. “Bu ozari harbiylargacha bo’lgan eng qisqa yo’ldir – 40 metr. Bu yo’ldan faqat rossiyalik askarlar o’ta oladi. Ular shu yerda harakatlanadi. Mojaro yuz bersa, yordam beradi. Ammo sulh imzolanganidan beri vaziyat ancha tinch”, - deydi David ismli armanistonlik askar. Urush o’lka iqtisodiyotiga zarar yetkazdi, har ikki tomondan minglab odam o’ldi, o’n minglab odam uysiz qoldi. Ularni uy bilan ta’minlash – ustuvor vazifa. “Uy-joy muammosini hal qilish uchun favqulodda uylar quryapmiz. Rossiya ham 1200 ta uy qurib berdi”, - deydi Tog’li Qorabog’ning arman parlamenti spikeri Artur Tovmasyan. Ozarbayjon va Armaniston sulhga amal qilmoqda, ammo hal bo’lmagan ko’p masalalar mavjud. Oddiy odamlar uchun muhimi tinchlik, biroq ayrimlar ixtilof jonlanishidan xavotirda. “Qorabog’ xalqi tinchliksevardir. Ammo zarur bo’lsa, belkurakni miltiqqa, traktorni tankka aylantirishimiz mumkin”, - deydi Tovmasyan.